作者:姚勉
標題:沁園春
內容:一部周官，學問淵源，山齋得來。最雄姿直氣，不塗脂粉，仙風道骨，不涴塵埃。萬里青雲，相期闊步，底事向天門折翼回。君知否，這白衣御史，卿相胚胎。時人休用驚猜。機會到功名節節催。看蒲質易凋，何如松茂，菊花已老，須是梅開。萬事何難，時來得做，且信天工次第排。從今去，願徑遊璧水，直上蘭臺。